钦定古今图书集成/明伦汇编/官常典/第708卷 > 伍琼 周珌
## 钦定古今图书集成/明伦汇编/官常典/第708卷 > 伍琼 周珌

按《后汉书董卓传》：“卓素闻天下，同疾阉官，诛杀忠良，
及其在事，虽行无道，而犹忍性矫情，擢用群士。乃任
吏部尚书汉阳周珌、侍中汝南伍琼、尚书郑公业、长
史何颙等，以处士荀爽为司空。其染党锢者陈纪、韩
融之徒，皆为列卿，幽滞之士，多所显拔。以尚书韩馥
为冀州刺史，侍中刘岱为兖州刺史，陈留孔伷为豫”
州刺史，颍川张咨为南阳太守，卓所亲爱，并不处显
职，但将校而已。初平元年，馥等到官，与袁绍之徒十
馀人各兴义兵，同盟讨卓，而伍琼、周珌阴为内主。初，
灵帝末，黄巾馀党郭太等复起西河白波谷，转寇太
原，遂破河东。百姓流转三辅，号为“白波贼”，众十馀万。
卓遣中郎将牛辅击之，不能却。及闻东方起兵，惧，乃
鸩杀弘农王，欲徙都长安。会公卿议，太尉黄琬、司徒
杨彪廷争不能得，而伍琼、周珌又固谏之。卓因大怒
曰：“卓初入朝，二子劝用善士，故相从。而诸君到官，举
兵相图。此二君卖卓，卓何用相负？”遂斩琼、珌。而彪恐
惧，诣卓谢曰：“小人恋旧，非欲阻国事也，请以不及为
罪。”卓既杀琼、珌，旋亦悔之，故表彪、琬为光禄大夫。